Rusi: Kryeministri i ri mund të bëhet president i ardhshëm
Ç'thonë analistët për figurën pak të njohur politike të Viktor Zubkovit?
Dhoma e Ulët e parlamenti rus miratoi me shumicë dërrmuese votash kandidatin e propozuar nga presidenti rus Vladimir Putin për postin e kryeministrit. 381 anëtarë të parlamentit votuan në favor të Viktor Zubkovit, 47 kundër dhe tetë abstenuan. Zoti Zubkov ishte një figurë e panjohur në politikë deri në momentin kur zoti Putin e emëroi si kandidat, pasi shkarkoi të mërkurën kryeministrin Mikhail Fradkov. Zoti Zubkov ishte kreu i Shërbimit Federal të Kontrollit Financiar. Në fjalimin që mbajti para Dumës, ai tha se do të përqendrohej tek forcimi i industrisë ruse të mbrojtjes. Ai tha gjithashtu se do të përqendrohet tek ekonomia dhe tek mbajtja nën kontroll e inflacionit. Dje, zoti Zubkov tha se nuk po e përjashton mundësinë e kandidimit për president vitin e ardhshëm për të zëvendësuar zotin Putin. Disa analistë perëndimorë thonë se ndryshimet e papritura politike tregojnë se presidenti rus, po ndërmerr hapa për ta ruajtur ndikimin e tij edhe pas zgjedhjeve të marsit 2008, meqenëse kushtetuta nuk e lejon atë vetë të kandidojë për një mandat të tretë. Me një veprim të papritur, Presidenti rus Vladimir Putin pranoi të mërkurën dorëheqjen e kryeministrit Mikhail Fradkov, duke e zëvendësuar atë me burokratin thuajse të panjohur, Viktor Zubkov që drejton agjencinë ruse të kontrollit të pastrimit të paravre. 66 vjeçari Zubkov nuk ka bazë politike dhe është më shumë i njohur për marrëdhëniet personale me presidentin Putin. Analisti Frances Fukuyama i tha Zërit të Amerikës se duke propozuar një burokrat të panjohur dhe jo një figurë të njohur politike, zoti Putin po përgatit terrenin për të ruajtur ndikimin e tij kur të largohet nga detyra në mars 2008. Kushtetuta ruse i ndalon kandidatët të kërkojnë një mandat të tretë për president. Analistët thonë se kryeministri i ri Zubkov mund të jetë duke ndjekur rrugën e Presidentit Putin drejt marrjes së pushtetit: ish-presidenti Boris Yeltsin e emëroi zotin Putin si kryeministër në vitin 1999. Putin u zgjodh president disa muaj më pas. Vin Weber është kreu i Fondacionit Kombëtar për Demokracinë. Presidentit Putin, që gëzon një mbështetje prej 70 për qind, i atribuohet merita për konsolidimin e ekonomisë Ruse dhe rritjes së ndikimit global të Moskës, pas një dekade dobësie që pasoi rënien e Bashkimit Sovjetik. Jennifer Windsor është drejtore ekzekutive e organizatës Freedom House. Ajo thotë se përpjekjet e Preisdentit Putin për të kontrolluar procesin zgjedhor tregojnë se Kremlini është i shqetësuar për rezultatin e zgjedhjeve. “. Qeveria amerikane e konsideron dorëheqjen e kabinetit rus si një çështje të brendshme. Zëdhënësi i Departamentit të Shtetit Sean McCormick tha të mërkurën se Shtetet e Bashkuara do të bashkëpunojnë me cilëndo qeveri të re ruse. //rd//